ลักษณะการประกอบธุรกิจ

1 ประวัติความเป็นมาและพัฒนาการที่สำคัญ

  บริษัท ดับบลิวเอชเอ คอร์ปอเรชั่น จำกัด (มหาชน) (“บริษัทฯ” หรือ “WHA Corporation”)
  ก่อตั้งขึ้นเป็นบริษัทจำกัดเมื่อวันที่ 25 กันยายน 2550 ด้วยทุนจดทะเบียนเริ่มต้น 170 ล้านบาท
  (ทุนชำระแล้ว 170 ล้านบาท) โดย คุณสมยศ อนันตประยูร และ คุณจรีพร อนันตประยูร
  (“กลุ่มผู้ถือหุ้นใหญ่”) โดยมีวัตถุประสงค์เพื่อประกอบธุรกิจพัฒนาและให้บริการเช่าโครงการฯ
  คุณภาพสูงที่ออกแบบมาเพื่อตอบสนองความต้องการของลูกค้าแต่ละราย (Built-to-Suit)
  และWarehouse Farm ซึ่งเป็นโครงการที่มีส่วนผสมของโครงการประเภท Built-to-Suit
  และโครงการสร้างแบบสำเร็จรูป (General Warehouse)
  มาตรฐานสูงที่พัฒนาขึ้นมาเพื่อรองรับความต้องการที่เพิ่มมากขึ้นของทั้งกลุ่มลูกค้าในปัจจุบันและเพื่อขยายฐานลูกค้ารายใหม่

  ก่อนหน้าที่จะจัดตั้งบริษัทฯ กลุ่มผู้ถือหุ้นใหญ่และกลุ่มคุณจิตร
  อนันตประยูรได้ริเริ่มการทำธุรกิจการพัฒนาโครงการฯแนวทางใหม่ที่แตกต่างจากผู้พัฒนาคลังสินค้ารุ่นก่อนที่จะเน้นการพัฒนาคลังสินค้าขนาดเล็กและไม่ต้องการเทคโนโลยีการออกแบบก่อสร้างที่ซับซ้อน
  เพื่อมุ่งเน้นการตอบสนองความต้องการที่เฉพาะเจาะจงของลูกค้า โดยได้ร่วมกันจัดตั้งบริษัท
  ดับบลิวเอชเอ อะไลแอนซ์ จำกัด เมื่อวันที่ 28 กุมภาพันธ์ 2546 ด้วยทุนจดทะเบียนเริ่มต้น 180
  ล้านบาท (ทุนชำระแล้ว 1 ล้านบาท และชำระแล้วเต็มจำนวน180 ล้านบาทในปี 2547)
  เพื่อเริ่มลงทุนก่อสร้างโครงการศูนย์กระจายสินค้าสำหรับสินค้ากลุ่มอุปโภค-บริโภค ขนาด
  52,913.3 ตารางเมตร บนถนนบางนา-ตราด กม. 20
  เป็นโครงการแรกตามแนวความคิดการทำธุรกิจที่มุ่งเน้นความเข้าใจและการตอบสนองความต้องการที่เฉพาะเจาะจงของลูกค้า
  ต่อมาในปี 2550 บริษัท ดับบลิวเอชเอ อะไลแอนซ์ จำกัดได้จดทะเบียนเพิ่มทุนเป็น 260
  ล้านบาท และได้ขายหุ้นเพิ่มทุนในสัดส่วนร้อยละ 25.0 ให้แก่ บริษัท ซีดับบลิวที ดิสตริบิวชั่น
  จำกัด ซึ่งเป็นบริษัทโลจิสติกส์ที่จดทะเบียนในประเทศสิงคโปร์ และได้เปลี่ยนชื่อเป็น บริษัท
  ดับบลิวเอชเอ ซีดับบลิวที อะไลแอนซ์ จำกัด ในเดือนพฤษภาคม 2553
  กลุ่มผู้ถือหุ้นใหญ่และกลุ่มคุณจิตร อนันตประยูรได้ตัดสินใจซื้อหุ้นสามัญทั้งหมดใน บริษัท
  ดับบลิวเอชเอ ซีดับบลิวที อะไลแอนซ์ จำกัด คืนจาก บริษัท ซีดับบลิวที ดิสตริบิวชั่น จำกัด
  มูลค่ารวม 80 ล้านบาทหรือ 12.3 บาทต่อหุ้น จำนวน 6,500,000 หุ้น
  จึงทำให้สัดส่วนการถือหุ้นของกลุ่มผู้ถือหุ้นใหญ่และกลุ่มคุณจิตร อนันตประยูรเป็นร้อยละ 50.0
  และในเดือนมีนาคม 2554 บริษัทฯ ซื้อหุ้นสามัญ บริษัท ดับบลิวเอชเอ ซีดับบลิวที อะไลแอนซ์
  จำกัด ร้อยละ 50.0 จำนวน 13,000,000 หุ้น จากกลุ่มคุณจิตร อนันตประยูรในราคาหุ้นละ
  5.9 บาท (มูลค่าทางบัญชีเมื่อวันที่ 31 ธันวาคม 2553 เท่ากับ 8.6 บาทต่อหุ้น) ทำให้บริษัทฯ
  และกลุ่มผู้ถือหุ้นใหญ่ถือหุ้นใน บริษัท ดับบลิวเอชเอ ซีดับบลิวที อะไลแอนซ์ จำกัด
  ในสัดส่วนร้อยละ 50.0 เท่ากันและบริษัทฯ ได้มีอำนาจควบคุมกิจการนับตั้งแต่นั้นเป็นต้นมา
  (โปรดพิจารณารายละเอียดเพิ่มเติมในส่วน 2.11 รายการระหว่างกัน) และ บริษัท
  ดับบลิวเอชเอ ซีดับบลิวที อะไลแอนซ์เปลี่ยนชื่อกลับไปเป็น บริษัท ดับบลิวเอชเอ อะไลแอนซ์
  จำกัด

  นอกจากนี้เมื่อวันที่ 14 มิถุนายน 2549 กลุ่มผู้ถือหุ้นใหญ่และกลุ่มคุณจิตร
  อนันตประยูรได้ร่วมกันจัดตั้ง บริษัท แวร์เฮาส์ เอเซีย อะไลอันซ์
  จำกัดเป็นบริษัทที่สองด้วยทุนจดทะเบียน 310 ล้านบาท (ทุนชำระแล้ว 310 ล้านบาท)
  เพื่อลงทุนก่อสร้างศูนย์กระจายสินค้าปรับอากาศขนาดใหญ่ภายใต้ชื่อโครงการ "ดับบลิวเอชเอ
  โกลแมค ดิสทริบิวชั่น เซ็นเตอร์"
  ซึ่งเป็นคลังสินค้าปรับอากาศระดับมาตรฐานที่ใหญ่ที่สุดแห่งหนึ่งในประเทศไทยและอาเซียนให้แก่ผู้ประกอบการกระจายสินค้าและโลจิสติกส์ในหมวดสินค้ากลุ่มยาและเวชภัณฑ์ที่ต้องการคลังสินค้าที่มีมาตรฐานระดับสูงเพื่อใช้ในการเก็บรักษาสินค้าเวชภัณฑ์
  ต่อมาภายหลังบริษัทย่อยของกลุ่มโกลแมคเบอร์แฮด (GLOMAC BERHAD)
  ซึ่งเป็นกลุ่มบริษัทผู้พัฒนาอสังหาริมทรัพย์รายใหญ่ที่จดทะเบียนในตลาดหลักทรัพย์ของประเทศมาเลเซียได้เข้ามาซื้อหุ้นร้อยละ
  49.0 จากกลุ่มผู้ถือหุ้นเดิม (กลุ่มผู้ถือหุ้นใหญ่และกลุ่มคุณจิตร อนันตประยูร) และได้เปลี่ยนชื่อเป็น
  บริษัท ดับบลิวเอชเอ โกลแมค อะไลแอนซ์ จำกัด เดือนกันยายน 2554 บริษัทฯ
  ได้ตัดสินใจซื้อหุ้นร้อยละ 49.0 จำนวน 15,190,000 หุ้นใน บริษัท ดับบลิวเอชเอ โกลแมค
  อะไลแอนซ์ จำกัด จากกลุ่มโกลแมคเบอร์แฮดในราคาหุ้นละ 18.8 บาท และร้อยละ 25.0
  จำนวน 7,750,000 หุ้น จากกลุ่มคุณจิตร อนันตประยูรในราคาหุ้นละ 15.9 บาท
  (มูลค่าทางบัญชีเมื่อวันที่ 31 ธันวาคม 2553 เท่ากับ 10.6 บาทต่อหุ้น) รวมกันคิดเป็นร้อยละ
  74.0 ของทุนจดทะเบียนชำระแล้ว ทำให้บริษัทฯ เป็นผู้ถือหุ้นรายใหญ่ใน บริษัท ดับบลิวเอชเอ
  โกลแมค อะไลแอนซ์ จำกัด ร่วมกับกลุ่มผู้ถือหุ้นใหญ่ที่ยังคงถือหุ้นในสัดส่วนร้อยละ 26.0
  และบริษัทฯ ได้มีอำนาจควบคุมกิจการนับตั้งแต่นั้นเป็นต้นมา
  (โปรดพิจารณารายละเอียดเพิ่มเติมในส่วน 2.11 รายการระหว่างกัน) และ บริษัท
  ดับบลิวเอชเอ โกลแมค อะไลแอนซ์ จำกัด เปลี่ยนชื่อเป็น บริษัท แวร์เฮาส์ เอเซีย อะไลแอนซ์
  จำกัด

  ในเดือนธันวาคม 2554 บริษัทฯ เพิ่มทุนจดทะเบียนชำระแล้ว จาก 170,000,000 บาท เป็น
  380,599,960 บาท โดยการออกและเสนอขายหุ้นสามัญเพิ่มทุน จำนวน 21,059,996 หุ้น
  มูลค่าที่ตราไว้หุ้นละ 10 บาท ในราคาเสนอขายหุ้นละ 10 บาท รวมเป็นจำนวน 210,599,960
  บาท พร้อมทั้งปรับโครงสร้างกลุ่มบริษัทฯ และชำระค่าหุ้นออกใหม่ด้วยหุ้นของบริษัทฯ ดังนี้

-   เพื่อแลกหุ้นของ บริษัท แวร์เฮาส์ เอเซีย อะไลแอนซ์ จำกัด จำนวน 8,059,998 หุ้น
    ในราคาหุ้นละ 10 บาท รวมเป็นมูลค่า 80,599,980 บาท โดยมีอัตราส่วนหุ้น บจ.
    แวร์เฮาส์ เอเซีย อะไลแอนซ์ ที่นำมาชำระเป็นค่าหุ้นเพิ่มทุน ในอัตราส่วนการแลกหุ้น 1 ต่อ
    1

-   เพื่อแลกหุ้นของ บริษัท ดับบลิวเอชเอ อะไลแอนซ์ จำกัด จำนวน 12,999,998 หุ้น
    ในราคาหุ้นละ 10 บาท รวมเป็นมูลค่า 129,999,980 บาท โดยมีอัตราส่วนหุ้น
    บจ.ดับบลิวเอชเอ อะไลแอนซ์ที่นำมาชำระเป็นค่าหุ้นเพิ่มทุน ในอัตราส่วนการแลกหุ้น 1 ต่อ 1

  ทำให้ในปัจจุบันบริษัทฯ ถือหุ้นในบริษัททั้งสองร้อยละ 99.9 ของทุนจดทะเบียนชำระแล้ว
  การเข้าซื้อหุ้นสามัญในบริษัททั้งสอง
  มีวัตถุประสงค์เพื่อเพิ่มประสิทธิภาพในการบริหารจัดการและเตรียมความพร้อมในการเสนอขายหุ้นต่อประชาชนและนำหุ้นสามัญของบริษัทฯ
  เข้าจดทะเบียนในตลาดหลักทรัพย์แห่งประเทศไทย บริษัทฯ
  ได้แปลงสภาพเป็นบริษัทมหาชนจำกัดภายใต้ชื่อ บริษัท ดับบลิวเอชเอ คอร์ปอเรชั่น จำกัด
  (มหาชน) เมื่อวันที่ 23 เมษายน 2555 และ ได้เสนอขายหุ้นต่อประชาชนครั้งแรกระหว่างวันที่
  31 ตุลาคม 2555 ถึงวันที่ 2 พฤศจิกายน 2555 บริษัทฯ
  เป็นบริษัทจดทะเบียนในตลาดหลักทรัพย์แห่งประเทศไทยเมื่อวันที่ 6 พฤศจิกายน 2555 ในปัจจุบัน
  บริษัทฯ มีทุนจดทะเบียนและทุนชำระแล้วจำนวน 510 ล้านบาท และมีบริษัทย่อย 2 บริษัท ได้แก่
  บริษัท ดับบลิวเอชเอ อะไลแอนซ์ จำกัด ซึ่งมีทุนจดทะเบียน 260 ล้านบาท ชำระแล้วเต็มจำนวน
  และบริษัท แวร์เฮาส์ เอเซีย อะไลแอนซ์ จำกัด ซึ่งมีทุนจดทะเบียน 310 ล้านบาท
  ชำระแล้วเต็มจำนวน

  เมื่อวันที่ 13 ธันวาคม 2553 กองทุนรวมอสังหาริมทรัพย์ ดับบลิวเอชเอ พรีเมี่ยม
  แฟคทอรี่แอนด์แวร์เฮ้าส์ฟันด์ ได้รับการจัดตั้งขึ้น
  โดยมีวัตถุประสงค์เพื่อลงทุนในทรัพย์สินของบริษัทฯ ซึ่งประกอบด้วย โครงการอาคารคลังสินค้า 2
  โครงการ และ โครงการอาคารโรงงาน 1 โครงการ ขนาดพื้นที่รวม 39,808.8 ตารางเมตร
  มูลค่าประมาณ 1,283 ล้านบาท ต่อมา เมื่อวันที่ 22 กุมภาพันธ์ ปี 2555 กองทุนรวมฯ
  ได้เพิ่มทุนจำนวน ประมาณ 1,827
  ล้านบาทเพื่อซื้อทรัพย์สินและรับโอนสิทธิการเช่าโครงการอาคารคลังสินค้า 3 โครงการ และ
  โครงการอาคารโรงงาน 1 โครงการ ขนาดรวม 107,277.4 ตารางเมตร จากบริษัทฯ
  และบริษัท ดับบลิวเอชเอ อะไลแอนซ์ จำกัดและผู้ถือหน่วยลงทุนได้มีมติเพื่อเปลี่ยนชื่อกองทุนจาก
  “กองทุนรวมอสังหาริมทรัพย์ ดับบลิวเอชเอ พรีเมี่ยม แฟคทอรี่แอนด์แวร์เฮ้าส์ฟันด์” ไปเป็น
  “กองทุนรวมอสังหาริมทรัพย์และสิทธิการเช่า ดับบลิวเอชเอ พรีเมี่ยมแฟคทอรี่แอนด์แวร์เฮ้าส์
  ฟันด์” (“กองทุนรวมฯ”) โดยบริษัทฯ
  ได้รับแต่งตั้งให้เข้ามาเป็นผู้บริหารจัดการอสังหาริมทรัพย์ให้แก่กองทุนรวมฯ
  มาโดยตลอดนับตั้งแต่จัดตั้งกองทุนรวมฯ ทั้งนี้กองทุนรวมฯ
  มีนโยบายการจ่ายปันผลให้แก่ผู้ถือหน่วยลงทุนปีละ 4 ครั้ง ในอัตราไม่น้อยกว่าร้อยละ 90.0
  ของกำไรสุทธิประจำปีที่สามารถจ่ายได้โดย ณ วันที่ 31 ธันวาคม 2555 บริษัทฯ
  เป็นผู้ถือหน่วยลงทุนอยู่ในสัดส่วนร้อยละ 17.2

2 การประกอบธุรกิจ

  บริษัทฯ และบริษัทย่อย เป็นกลุ่มบริษัทฯ
  ที่ดำเนินธุรกิจพัฒนาและให้บริการให้เช่าพื้นที่อาคารโครงการคลังสินค้า ศูนย์กระจายสินค้า และ
  โรงงาน โดยแบ่งประเภทการประกอบธุรกิจของกลุ่มบริษัทฯ ได้ดังนี้

  1. ธุรกิจการพัฒนาอสังหาริมทรัพย์เพื่อรายได้ค่าเช่าและค่าบริการ ประกอบไปด้วย

  1.1 การพัฒนาโครงการรูปแบบตามความต้องการของลูกค้า (Built-to-Suit)
  ซึ่งมีทั้งอาคารคลังสินค้าและศูนย์กระจายสินค้า และ อาคารโรงงาน และ

  1.2 การพัฒนาโครงการฯ ในรูปแบบ Warehouse Farm
  ซึ่งมีทั้งอาคารคลังสินค้าและศูนย์กระจายสินค้า และ อาคารโรงงาน
  โดยมีโครงการที่ประกอบไปด้วย

  ก. โครงการรูปแบบ Built-to-Suit
  เพื่อรองรับความต้องการของลูกค้าหลักบางกลุ่มที่มีลักษณะเฉพาะเช่น
  การสำรองพื้นที่ต่อขยายเพื่อใช้งานในอนาคต และ

  ข. โครงการรูปแบบสำเร็จรูป (General Warehouse)
  เพื่อรองรับฐานลูกค้ากลุ่มใหม่และเพื่อการดำเนินธุรกิจที่ตอบสนองความต้องการของตลาดได้ทันท่วงที

  1.3 โครงการที่กลุ่มบริษัทฯ ลงทุนเพื่อนำมาพัฒนาปรับปรุงและให้เช่า
  ซึ่งประกอบไปด้วยการลงทุนในโครงการที่พัฒนาแล้วเสร็จทั้งหมด และ
  โครงการที่พัฒนาแล้วเสร็จบางส่วนเพื่อนำมาพัฒนาต่อ

  2. ธุรกิจการพัฒนาอสังหาริมทรัพย์เพื่อจำหน่าย

  นอกจากการพัฒนาอสังหาริมทรัพย์เพื่อจัดหารายได้ตามที่กล่าวข้างต้น กลุ่มบริษัทฯ
  อาจนำอสังหาริมทรัพย์ที่กลุ่มบริษัทฯ พัฒนาไปจำหน่ายหรือขายเพื่อสร้างรายได้

  3. ธุรกิจการลงทุนและบริหารจัดการอสังหาริมทรัพย์

  บริษัทฯ มีนโยบายที่จะลงทุนในธุรกิจอสังหาริมทรัพย์ผ่านกองทุนรวมฯ ในสัดส่วนไม่เกินร้อยละ 15
  ถึง20 ของหน่วยลงทุนทั้งหมด เพื่อผลตอบแทนในรูปเงินปันผลสม่ำเสมอเป็นประจำทุกปี
  อย่างไรก็ตาม การลงทุนในกองทุนรวมฯ นั้น จะขึ้นอยู่กับความต้องการใช้เงินลงทุน
  และจำนวนเงินที่ระดมทุนได้จากการจำหน่ายสินทรัพย์ให้แก่กองทุนรวมฯ ในช่วงเวลานั้น
  จึงทำให้การลงทุนในกองทุนรวมฯ
  ในขณะใดขณะหนึ่งอาจแตกต่างไปจากนโยบายการลงทุนที่กำหนดไว้ได้ นอกจากนั้น บริษัทฯ
  ยังได้รับแต่งตั้งให้เป็นผู้บริหารอสังหาริมทรัพย์สำหรับทรัพย์สินของกองทุนรวมฯ ซึ่งทำให้บริษัทฯ
  มีรายได้ประจำจากค่าบริหารจัดการอสังหาริมทรัพย์ให้แก่กองทุนรวมฯ

โครงสร้างบริษัท ฯ และบริษัทย่อย ปัจจุบัน

ณ วันที่ 31 ธันวาคม 2555 โครงสร้างการถือหุ้นของบริษัทฯ และบริษัทย่อย มีดังนี้

หมายเหตุ : ณ สิ้นสุด 31 ธนวาคม 2555 บริษัทฯ ถือหน่วยลงทุนในกองทุนรวมฯ คิดเป็นร้อยละ
17.2

3 โครงสร้างรายได้

  ------------------------------ ------------------ ------- --------------- ------- --------------- --------
  โครงสร้างรายได้                  สำหรับปีบัญชีสิ้นสุดวันที่                                                   

                                 31 ธ.ค. 2553               31 ธ.ค. 2554            31 ธ.ค. 2555    

                                 (งบเฉพาะกิจการ)             (งบการเงินรวม)           (งบการเงินรวม)   

                                 ล้านบาท             ร้อยละ   ล้านบาท          ร้อยละ   ล้านบาท          ร้อยละ

  รายได้ค่าเช่าและบริการ             43.1               25.4    220.9           37.0    359.9           16.3

  รายได้จากการขายสินทรัพย์           -                  -       -               -       1,808.9         81.7

  กำไรจากการขายสินทรัพย์            126.4              74.4    -               -       -               -

  รายได้เงินปันผล                   -                  -       10.6            1.8     32.3            1.5

  รายได้บริหารคลังสินค้า              -                  -       2.2             0.4     6.1             0.3

  รายได้อื่น                        0.3                0.2     6.4             1.1     2.1             0.1

  ดอกเบี้ยรับ                       0.1                0.1     1.5             0.3     2.4             0.1

  รายได้ค่าน้ำและค่าไฟฟ้า             -                  -       1.6             0.3     1.1             0.1

  ค่าชดเชยสัญญาเช่าที่ดิน              -                  -       1.5             0.3     -               -

  ภาษีโรงเรือน                     -                  -       1.8             0.3     0.7             0.0

  รวมรายได้จากการดำเนินงานตามปกติ   169.9              100.0   246.6           41.3    2,213.4         100.0

  กำไรจากการซื้อกิจการ              -                  -       350.1           58.7    -               -

  รวมรายได้                       169.9              100.0   596.7           100.0   2,213.4         100.0
  ------------------------------ ------------------ ------- --------------- ------- --------------- --------

หมายเหตุ: 1) รายได้อื่นๆ หมายถึง รายได้จากดอกเบี้ยรับ รายได้ค่าบริการสาธารณูปโภค
และรายได้อื่นๆ

  2) ในปี 2555 บริษัทฯ ได้มีการปรับวิธีการบันทึกบัญชีการขายสินทรัพย์ให้แก่กองทุนรวมฯ
  โดยบันทึกเป็นรายได้จากการขายสินทรัพย์ทั้งจำนวนแทนการบันทึกเฉพาะกำไรจากการขายสินทรัพย์ซึ่งได้บันทึกในช่วงปี
  2553

4 เป้าหมายการดำเนินธุรกิจ

1. กลุ่มบริษัทฯ มีความมุ่งมั่นที่จะเป็นบริษัทชั้นนำของประเทศไทยในฐานะผู้พัฒนาโครงการฯ
ระดับพรีเมี่ยมที่สร้างขึ้นให้เหมาะกับความต้องการที่เฉพาะเจาะจงของลูกค้าแต่ละราย
(Built-to-Suit) ควบคู่ไปกับพัฒนาโครงการแบบ Warehouse Farm
เพื่อช่วยเพิ่มขีดความสามารถในการแข่งขันให้กับลูกค้าผ่านทางการควบคุมต้นทุนด้านโลจิสติกส์ที่เหมาะสม

-   กลุ่มบริษัทฯ มีความตั้งใจที่จะสร้างและรักษาความสัมพันธ์ระยะยาวกับลูกค้า
    โดยเรียนรู้ความต้องการที่มีความซับซ้อนสูงของลูกค้าแต่ละราย
    ดังจะเห็นได้จากในอดีตลูกค้าจะเช่าพื้นที่ขนาดใหญ่มากถึง 10,000.0 – 70,000.0
    ตารางเมตร ซึ่งเป็นการแสดงให้เห็นถึงความไว้วางใจสูงสุดต่อทางกลุ่มบริษัทฯ
    และการที่ผู้เช่ามีความต้องการขยายพื้นที่เช่าโครงการฯ กับกลุ่มบริษัทฯ
    เพิ่มมากขึ้นอย่างต่อเนื่อง

-   กลุ่มบริษัทฯ
    มีแผนการที่จะขยายฐานลูกค้าโดยเจาะกลุ่มผู้เช่าที่มีความต้องการที่เฉพาะเจาะจงและซับซ้อนซึ่งทำให้สินค้าและบริการที่มีอยู่ในตลาดไม่สามารถตอบสนองความต้องการของผู้เช่ากลุ่มนี้ได้
    โดยยึดหลักการพัฒนาสินค้าและบริการให้มีคุณภาพและได้มาตรฐานสากล

-   กลุ่มบริษัทฯ มีแผนการจะขยายฐานลูกค้าไปยังกลุ่มลูกค้าอื่นๆ เช่น
    กลุ่มลูกค้าบริษัทไทยชั้นนำที่มีความต้องการโรงงานและคลังสินค้าแบบ Built-to-Suit
    คุณภาพสูง หรือลูกค้าบริษัทข้ามชาติที่ประกอบธุรกิจในอุตสาหกรรมที่หลากหลาย
    เพื่อกระจายความเสี่ยงจากการพึ่งพารายได้จากกลุ่มผู้เช่าเพียงกลุ่มใดกลุ่มหนึ่ง

-   กลุ่มบริษัทฯ มีแผนการเพิ่มสัดส่วนสัญญาการเช่าระยะสั้นซึ่งช่วยให้กลุ่มบริษัทฯ
    สามารถขยายกลุ่มผู้เช่าไปยังผู้เช่ากลุ่มอื่นได้เพิ่มมากขึ้น โดยการพัฒนาโครงการ Warehouse
    Farm เพื่อให้บริการทั้งในรูปแบบ Built-to-Suit
    เพื่อรองรับความต้องการของลูกค้าหลักบางกลุ่มที่มีลักษณะเฉพาะเช่น
    การสำรองพื้นที่ต่อขยายเพื่อใช้งานในอนาคต และ แบบสำเร็จรูป (General Warehouse)
    เพื่อรองรับฐานลูกค้ากลุ่มใหม่และเพื่อการดำเนินธุรกิจที่ตอบสนองความต้องการของตลาดได้ทันท่วงที

2. กลุ่มบริษัทฯ
มุ่งมั่นที่จะเรียนรู้และพัฒนาเพื่อให้บรรลุเป้าหมายสูงสุดของการพัฒนาโครงการที่ทันสมัย
มีคุณภาพตามมาตรฐานสากล และสามารถให้บริการที่ตอบสนองความต้องการด้านโลจิสติกส์ต่างๆ
ของลูกค้าในธุรกิจศูนย์กระจายสินค้าและโรงงานอย่างครบวงจร

3. กลุ่มบริษัทฯ มีความมุ่งมั่นที่จะพัฒนาคุณภาพของโครงการฯ ของกลุ่มบริษัทฯ
ให้เป็นมาตรฐานสากลอย่างต่อเนื่อง
เพื่อตอบสนองความต้องการและสร้างความพึงพอใจสูงสุดให้แก่ลูกค้า
รวมทั้งมุ่งเน้นที่จะหาทางออกให้แก่ปัญหาต่างๆ ของลูกค้าในการบริหารจัดการด้านโลจิสติกส์
ผ่านความรู้และประสบการณ์อันยาวนาน
รวมทั้งการสร้างความสัมพันธ์อันดีอย่างยั่งยืนกับลูกค้าของกลุ่มบริษัทฯ

-   กลุ่มบริษัทฯ ได้มีการทำงานร่วมกับลูกค้าอย่างใกล้ชิด
    เป็นการทำงานแบบเป็นพันธมิตรทางธุรกิจที่ดีของลูกค้าเพื่อให้ทราบถึงความต้องการที่แท้จริงของผู้เช่าแต่ละกลุ่ม
    ทั้งในแง่ของโครงสร้างพื้นฐานการก่อสร้าง รวมถึงที่ตั้งของโครงการฯ
    เพื่อให้ลูกค้าสามารถปฏิบัติงานได้อย่างมีประสิทธิภาพสูงสุด

-   กลุ่มบริษัทฯ ยังได้มีการร่วมวางแผนโดยการจัดเตรียมที่ดิน
    และออกแบบโดยรวมไว้เพื่อการรองรับการขยายงานของลูกค้าในอนาคต

4. กลุ่มบริษัทฯ มุ่งเน้นที่จะเรียนรู้และพัฒนาอยู่ตลอดเวลา
ตามแนวคิดของการพัฒนาองค์กรให้เป็นองค์กรแห่งการเรียนรู้
โดยการเปิดโอกาสให้บุคลากรของกลุ่มบริษัทฯ
ได้พัฒนาและขยายขอบเขตความสามารถของตนอย่างต่อเนื่อง